Furt

Un bărbat din comuna Bogdănești a sesizat poliția, în noaptea de Înviere, despre faptul că în timp ce se afla la biserică, la slujbă, din gospodărie i-au dispărut calul și căruța. Polițiștii de la Secția Rurală Vadu Moldovei au primit sesizarea în jurul orei 1.30 din noapte. Bărbatul a relatat că a plecat de acasă în jurul orei 23.30, iar când a revenit a constatat că din curte îi lipsește căruța, iar din grajd i-au fost sustraşi calul și hamul.

În aceeași noapte, agenții de poliție au găsit, în centrul comunei, doi tineri care se deplasau cu o căruță și un cal. În scurt timp s-a stabilit că este vorba de bunurile celui care a reclamat furtul.

Cei doi au recunoscut comiterea faptei, calul, căruța și hamul, bunuri evaluate la 4.500 de lei, fiind recuperaţi.

Polițiști au deschis un dosar penal pentru furt calificat.

Polițiștii au atras atenția că odată cu venirea primăverii și începutul pășunatului, creşte numărul furturilor de animale, în special pentru a fi revândute şi sacrificate ilegal.

Multe din furturile de animale sunt facilitate și de neluarea unor măsuri minime de siguranţă. Grajdurile nu sunt închise, iar de multe ori animalele sunt lăsate la pășunat în afara gospodăriilor, fără a fi supravegheate.